दिसपुर , 8 नभेम्बर : आसामनि गिबि मन्थ्रि सर्बानन्द सनवालआ बावैसो सानफोर सिगां आसाम - मिजराम सिमना ओन्सोलाव सोमजिनाय हिंसायारि जाथायनि थासारिखौ लानानै मिरुनि नख'र मन्थ्रि अमित शाहजों टेलिफनआव सावरायदों । बे सावरायनायाव गिबि मन्थ्रि सनवालआ थासारिखौ दबथायनो थाखाय आसाम सरकारनि राहा लानायखौ फोरमायथिहरनायजों लोगोसे सिमना ओन्सोलाव अराय समनि थाखाय गोजोन आरो खौसेथिनि थासारि लाखिनायाव आसाम सरकारखौ नांगौबादि मिरु सरकारनिफ्राय हेफाजाब हरनो थाखाय नख'र मन्थ्रि अमित शाहखौ खावलायदों । बेनि अनगायैबो गिबि मन्थ्रि सनवालआ शनिबारखालि जनता भवनआव थानाय गावनि सावराय नब्लाङाव आसाम - मिजराम सिमना जेंनानि थासारिनि सायाव मोनसे गोनांथार मेल जथुमनाय जालाङो । बे मेलआव सिफ सेक्रेटारि जिष्णु बरुवा , गिबि मन्थ्रि उफ्रा सिफ सेक्रेटारि पवन बरठाकुर , एडिजिपि ( ल' एन्ड अर्डार ) जि पि सिं , नख'र बिफाननि कमिसनार आरो सेक्रेटारि जिडि तृपाठिमोनजों लोगोसे गुबुन गोबां गोजौ थाखोनि बिबानगिरिफोरा दंफायोमोन । मेलआव गिबि मन्थ्रि सनवालआ आसाम - मिजराम सिमना ओन्सोलनि थासारिखौ सुग्लाय होनानै अराय समनि थाखाय गोजोन थासारि लाखिनायाव नांगौ रोखोमनि राहा लानो थाखाय गोजौ थाखोनि बिबानगिरिफोरखौ बिथोन होयो । 
आसाम - मिजराम सिमना थासारिनि सायाव गिबि मन्थ्रिआ बिबानगिरिफोरजों सावरायदों